Venres negro e explotación infantil | Galicia Digital\nVenres negro e explotación infantil\nPor fin rematou a Fin de Semana Negra! Si, porque do Venres Negro xa pasamos a varios días... negros. Empezamos a desbarrar en todo. Os luminosos do Nadal xa se adiantan un mes. Do Halloween ou Samaín empezamos a sacar pólvora, pólvora mollada pero pólvora. Os días de consumismo a vurullóns avanzan de tal maneira nos calendarios que está chegando o momento en que non te deixan respirar: día do pai, día da nai, día dos namorados, día dos Reis, día do Papá Noel. A esta marcha aparecerá o día dos crucificados. Porque crucificados estamos quedando con tanto gasto superfluo e inútil.\nO do Venres Negro, a maiores do estrago consumista, é de auténtica incultura castelá. Non chegaba con que nos meteran polos ollos o histerismo dos descontos, que nos recalcan unha e outra vez que se chama Black Friday. Hai que recoñecer que somos parviños de verdade. A prensa, moito máis. Porque nós ó ver escrito Black Friday, lemos Black Friday. Se escribiran Venres Negro, leriamos Venres Negro. Hai que recordarlles a eses listiños que Black Friday ten tradución. Ata o sei eu, co meu pobre inglés dos anos setenta.\nUn rapaz de Ames quere traballar para poder ir de excursión a Londres. E para iso fixo un cartel ofrecéndose para a realización de diversos traballos. A todo o mundo lle emocionou a iniciativa do cativo. Pero sempre hai algúns que lles buscan as reviravoltas ós desexos do rapaz e deixan caer comentarios sobre un posible caso de explotación infantil. Para min, o detalle está no da explotación infantil. Fíxome graza. Porque explotación infantil era a que había antigamente; que saías da escola e liscabas coma un foguete para a leira a sachar no miño ou nas patacas ou cargar feixes de ferraia. Pois aínda así, eramos felices. Naqueles cinco minutos que saías a xogar á aira non se che daba por pensar para nada en que viviamos coma escravos.\nEra unha escravitude bonita. Todo se está pasando un pouco de contexto. O que acontece, por exemplo, cun simple azoute nun cativo. É certo que non se debería levar a cabo, pero tamén é verdade que cun azoute, ás veces, apréndese moito. Non sexamos tan samaritanos. Porque o neno de Ames recolla unhas follas ou pasee a un can, non vexo eu tal asunto como explotación. En tal caso, como vivencia útil.


O Auditorio recibirá esta semana máis de 2.700 escolares de toda Galicia para presenciar as obras do Festival Xuvenil de Teatro Grecolatino - Concello de Ourense\nO Auditorio recibirá esta semana máis de 2.700 escolares de toda Galicia para presenciar as obras do Festival Xuvenil de Teatro Grecolatino\nO Auditorio Municipal de Ourense acollerá esta semana, por terceiro ano consecutivo, catro espectáculos do Festival Xuvenil de Teatro Grecolatino. As obras “Medea” e “Hécuba” de Eurípides e “Pseudolus” de Plauto, esta en 2 ocasións, serán representadas ante 2.740 alumnos e alumnas de centros educativos galegos. Ourense será así punto de encontro co teatro para alumnos e alumnas de Ames, O Carballiño, Nigrán, Rois, Maceda, Padrón, Vigo, Ponteareas, Ribadavia, A Estrada, Viana, Pontevedra, Monforte, A Gudiña, entre outras (máis de vinte) localidades, ademais da propia cidade que se desprazarán a Ourense para asistir ás representacións.\nEsta actividade está enmarcada no Festival de teatro Grecolatino que desde hai 17 anos se desenvolve nas principais cidades de España con orixe romana (Mérida, Itálica, Sagunto...). O certame está organizado en Galicia pola sección galega da Sociedade Española de Estudios Clásicos, un dos movementos culturais xuvenís que máis alumnado move en España (uns 70.000 cada año).\nA Concellería de Educación do Concello de Ourense colabora co certame e organiza desde 2015 representacións na nosa cidade, aos que acoden mozos e mozas de toda Galicia, cun gran éxito de asistencia. De feito, no ano 2016 Ourense foi a cidade galega con maior participación.\nEsta semana, o Auditorio ourensán acollerá catro representacións;\nDía 15 de marzo: (mércores)\n12:00 Medea de Eurípides , Grupo El Ruiseñor, A Coruña.\n17:00 Pseudolus de Plauto, Grupo Noite Bohemia, A Coruña\nDía 16 de marzo: (xoves)\n12:00 Hécuba de Eurípides, grupo Noite Bohemia, A Coruña\nAsistirán como público un total de 2740 alumnos e alumnas de distintos centros de ensino das catro provincias galegas, que aproveitarán a viaxe para coñecer a nosa cidade. Unha cifra que superará tamén este ano ás outras 2 cidades galegas na que se celebra este festival.\nAsociación de festivais de teatro grecolatino\nA organización corre a cargo de PRÓSOPON, asociación de Festivais de Teatro Grecolatino que ten como obxectivo achegar, a través do teatro, o pensamento, a lingua e a cultura de Grecia e Roma aos máis xoves.\nPara sacarlle o maior rendemento pedagóxico a esta experiencia, edita cada ano os títulos das obras representadas nos festivais, traducidas por profesorado de clásicas e acompañadas por unha unidade didáctica, para ser enviadas con antelación a cada un dos alumnos e das alumnas que se inscribiron.\nO festival neste ano 2017 desenvólvese en Almedinilla, Baelo-Claudia, Balears, Carranque-Tarancón-Segóbriga, Catalunya, Clunia, Euskadi, Itálica, Lugo-Ourense-A Coruña, Málaga, Mérida, Sagunto e Zaragoza-Huesca,


Enrique Labarta Pose e a Real Academia Galega | Real Academia Galega\nEnrique Labarta Pose e a Real Academia Galega\nManuel Curros Enríquez foi un dos principais admiradores do talento de Enrique Labarta Pose (1863-1925). Nunha carta que lle enviou dende A Habana o 5 de febreiro de 1905 e publicada en La Acción, Curros preguntáballe pola súa actividade literaria, ao tempo que gababa o seu talento. Non era único nesa apreciación: logo de marchar de Galicia por motivos laborais a principios do século XX, Labarta Pose era agasallado pola intelectualidade do momento nos seus retornos á terra. Como anécdota, en 1917 a prensa faise eco dun banquete íntimo co que o recibiron varios dos seus amigos en Pontevedra, entre os que estaban Castelao, o exministro Portela Pérez, e outras figuras como Prudencio Landín, Perfecto Feijoo ou Javier Pintos (descendente de Juan Manuel Pintos).\nDese sentimento bebían tamén membros da Real Academia Galega da época, tal e como se pode comprobar no expediente que co seu nome se conserva nos arquivos da institución.\nAsí, o 17 de xullo de 1920 ten lugar unha xuntanza ordinaria do plenario da RAG na que se dá conta do falecemento de Ramón Armada Teijeiro, o cal incoa o natural proceso de nomeamento dun novo académico. O 20 de xullo de 1920, Eladio Rodríguez González, Francisco Tettamancy e Manuel Lugrís Freire asinan un escrito dirixido ao presidente da Academia, coa proposta de Labarta Pose para cubrir a vacante de académico de número que se producira polo falecemento. Era unha consecuencia do gran prestixio que gañara o enxeñoso creador da Costa da Morte, e que mantiña malia as súas longas migracións por España adiante.\nPorén, o 2 de setembro de 1920, Andrés Martínez Salazar, Jaime Ozores de Prado (marqués de San Martiño de Ombreiro) e, novamente, Eladio Rodríguez González, asinan un escrito coa proposta de Ángel del Castillo para cubrir a vacante de académico de número que se producira polo falecemento de Ramón Armada Teijeiro.\nQue pasou nese mes e medio para producirse tal xiro na proposta?\nPlaca de de homenaxe a Labarta Pose no barrio de Gràcia\nA resposta atopámola no reverso do mesmo documento asinado o 20 de xullo por Rodríguez González, Tettamancy e Lugrís Freire a favor de Labarta: unha nota manuscrita que di o seguinte: "Por ausencia definitiva fuera de Galicia del Sr. D. Enrique Labarta Pose, queda esta propuesta sin efecto. Coruña 11 de febrero de 1921. El Secretario Eladio Rodríguez González".\nPara Labarta, daquela xa asentado en Cataluña, a distancia coa terra íalle pasando unha factura que se vería aínda máis en décadas vindeiras logo da súa morte. Non así en Cataluña, como o demostra a multitudinaria homenaxe que se fixo no coñecido barrio de Gràcia (Barcelona) en 1951, co gallo do 25 aniversario do seu pasamento. Unha placa colocada no lugar evoca a magnitude do acto.\nO proceso pechouse o 12 febreiro de 1921, na xuntanza ordinaria do plenario na que se deu conta da proposta de Ángel del Castillo López para numerario na vacante producida polo falecemento de Ramón Armada Teijeiro.\nNOTA: O autor agradécelle a Xosé Manuel Varela as referencias de prensa que se mencionan.


Inditex rexeita "firmemente" as acusacións de beneficiarse de traballos forzosos na China | Noticias de Galicia | CRTVG\nPublicado o 01/07/2021 21:31\nO grupo téxtil español Inditex rexeitou "firmemente" este xoves as acusacións presentadas na súa contra en Francia, que "carecen completamente de base", polas que a Fiscalía Nacional Antiterrorista abriu unha investigación preliminar.\nEsa investigación preliminar abriuse tras a denuncia de varias oenegués contra varias empresas téxtiles internacionais, entre elas Inditex, por supostamente beneficiárense do traballo forzado da minoría uigur na China. "A compañía dispón de rigorosos controis de trazabilidade que permitiron confirmar que tales acusacións son infundadas", asegurou Inditex nunha declaración a EFE.\nAgregou que ten "tolerancia cero cara a calquera forma de traballo forzoso" e aplica diversas políticas e procedementos "para asegurar que esta práctica non existe na nosa cadea de subministración". A firma engadiu que colaborará coas autoridades francesas para demostrar a súa inocencia.\nEsta declaración chegou despois de que hoxe se divulgara a apertura dese procedemento. "Abriuse unha investigación tras a presentación dunha querela por beneficiarse de crimes contra a humanidade", sinalou a EFE unha fonte xudicial francesa. Un grupo de oenegués presentou en abril pasado unha denuncia ante a xustiza gala contra Inditex, Uniqlo, Sketchers e SMCP, entre outras grandes firmas, ás que acusan de beneficiarse do traballo forzado ao que, segundo grupos de dereitos humanos, é sometida a minoría uigur na rexión chinesa de Xinjiang (noroeste).\nEsa zona produce aproximadamente o 20 % do algodón mundial e, segundo os denunciantes, os labores no cultivo e recolección realízanse en parte grazas ao traballo forzado ao que son sometidos os uigures (unha etnia centroasiática de relixión musulmá) por parte das autoridades chinesas.\nA apertura da investigación "é unha gran satisfacción, tiñamos moita esperanza de que se abrise", sinalou a EFE Nayla Ajaltouni, portavoz de Étique sur l' étiquette (Ética na etiqueta), un dos colectivos demandantes. "Para nós, é unha primeira etapa para que se cuestione por fin a responsabilidade desas firmas e o seu rol como beneficiarias impunes dunha situación de crimes contra a humanidade", engadiu.


Guillermo Presa avogado -\nInicioGaliciaEntrevistasGuillermo Presa avogado\nGuillermo Presa avogado\n26/11/2019 Tino Lago Entrevistas Comentarios desactivados en Guillermo Presa avogado\nNo pasado mes de xuño eran detidas varias persoas ás que con gran profusión mediática se lles atribuía o papel de dirixentes dunha suposta organización terrorista que existiría en Galicia, baixo a denominación de Resistencia Galega. Por outra parte , a semana pasada coñeciamos que a 12 militantes independentistas galegos das organizacións Causa Galiza e Ceivar, imputados na operación Jaro, a fiscalía da Audiencia Nacional demandáballes, en conxunto, máis dun século de prisión, con peticións de penas de entre catro e doce anos de prisión. A Nova Peneira conversou co avogado vigués Guillermo Presa, que exerce a defensa de CAUSA GALIZA como persoa xurídica e de tres dos presuntos militantes da suposta organización Resistencia Galega.\n“NON EXISTE NINGÚN TIPO DE ORGANIZACIÓN TERRORISTA EN GALICIA E POLO TANTO NON CABE A IMPUTACIÓN DE PERTENZA A ALGO QUE NON EXISTE”\nTi es avogado de Causa Galiza como persoa xurídica?\nSi. O delito de enaltecemento do terrorismo só pode ser cometido por persoas físicas, non xurídicas, piden que tanto Causa Galiza como Ceivar sexan ilegalizadas pois as persoas físicas, di a parte que acusa, están integradas en ambas organizacións para enaltecer o terrorismo\nDesde o descoñecemento máis absoluto do código penal, o tipo delituoso que se lles imputa ás persoas de Causa Galiza:” integración en organización criminal para enaltecer o terrorismo”, paréceme un exercicio retórico case manierista, que a sensación que me produce é que semella haber unha intención de castigar opinións\nO tipo delituoso existe, de feito ten habido persoas condenadas por ese motivo, outra cousa é que sexa aplicable a este caso. O tipo é moi discutido e discutible.\nComo valoras o informe de Amnistía Internacional sobre as condenas dos líderes políticos do proceso independentista catalán?\nNon o lin en profundidade, penso que o que están a dicir é que a situación de prisión é inxustificable, algo co que estou de acordo, pero tamén di que o proceso xudicial non foi inxusto, algo co que discrepo.\nA xustiza española, neste tipo de temas tan sensibles, neste momento político tan convulso, tratou o asunto do “procés” de maneira equilibrada e rigorosa ?\nEu considero que ese é un problema político e non de dereito penal. A xustiza está politizada, non falo dos xuíces de a pé que están día a día traballando nos xulgados, senón das cúpulas xudiciais\nA suposta politización da xustiza non pon en cuestión os principios máis básicos da democracia?\nSi, efectivamente, a separación de poderes\nExisten presos políticos en Galicia?\nExisten persoas presas polas súas conviccións políticas\nEstán presos polas súas conviccións políticas ou por desenvolver supostos comportamentos delituosos?\nCando falamos de supostos delitos vencellados á liberdade de expresión e ou á liberdade de participación política estamos nun terreo moi difuso e espiñento.\nTi, no que respecta á suposta organización terrorista resistencia galega, a cantas persoas representas?\nEu defendo a 3 persoas\nAntón García, Asunción Losada e Miguel García\nEn que prisións están?\nEn Soto del Real os dous homes e en Estremera Asunción\nPor que motivo non están en prisións galegas?\nSon presos preventivos, están a dispor do xulgado que está a desenvolver a investigación que é a Audiencia Nacional, polo tanto si que ten un certo sentido que estean nun centro penal próximo ao xulgado competente. Tamén é certo que xa prestaron declaración, xa compareceron na Audiencia Nacional nun par de ocasións, xa que logo a dispoñibilidade , entendo eu que ,non é tan necesaria e si poderían ser trasladados a Galicia\nO sistema xudicial español abusa da figura da prisión preventiva?\nSi, claramente si.\nPor que , ao teu xuízo?\nAs persoas en prisión preventiva son inocentes, e a regra xeral debe ser que as persoas comparezan libres ante os tribunais que os van a xulgar, e esa norma incúmprese en demasiadas ocasións.\nA prisión preventiva ten un tempo máximo?\nSi, catro anos\nE se unha persoa é obrigada a estar catro anos da súa vida nun cárcere e logo o xuízo determina a súa inocencia?\nDe que delitos se lles acusa ás 3 persoas que ti defendes?\nPertenza a organización terrorista, e probablemente algún máis, pero como de momento o procedemento é segredo non teño a posibilidade de sabelo\nIso non o entendo, o feito de que o procedemento xudicial sexa segredo implica que o avogado non o coñeza ata que se levante ese segredo?\nE iso non supón unha vantaxe para a parte acusatoria?\nPor suposto que si, e é un déficit clarísimo para o sistema de defensa. O sumario iniciouse no ano 2.012,e leva segredo ,sendo prorrogado mes a mes, desde ese momento, algo que a min paréceme unha auténtica barbaridade. Eu xa teño presentado tres recursos de apelación contra ese segredo\nO segredo sumarial é común a os ordenamentos xurídicos de todos os estados que poden estar nuns estándars xurídicos semellantes a España?\nSi, existe en todos os ordenamentos porque pode ter a súa razón de ser, pero non ten sentido neste caso en concreto que se está a manter máis alá da instrumentalidade. Unha vez que se fixeron públicas as detencións, que sentido pode ter manter o segredo sumarial?\nResistencia galega, como organización terrorista existe?, existiu? ou é unha elucubración dalgunha mente fantasiosa?\nNós como defensa, entendemos que non existe como tal organización. Hai unha sentencia do Tribunal Supremo, que considera que si existe, con votos particulares, e que non crea xurisprudencia\nComo é iso de que non crea xurisprudencia?\nPorque é unha única sentencia, e para que así fose ten que ser un criterio reiterado no tempo\nComo están de ánimos os teus defendidos?\nBen, enteiros e fortes\nQue expectativas tes ti en relación co desenvolvemento do xuízo?\nAta que non levanten o segredo non che podo dicir nada ao respecto. Só podo asegurar a miña convicción de que non existe ningún tipo de organización terrorista en Galicia e polo tanto non cabe a imputación da pertenza a algo que non existe.\nCOPLAS DE OUTONO\n17/09/2019 Redacción A Nova Peneira Entrevistas Comentarios desactivados en Iñaki Anasagasti


Comezan as obras da Praza de Ponteareas, en Redondela - Vigo al minuto\nComezan as obras da Praza de Ponteareas, en Redondela\nAs obras contan cun investimento de máis de 730.000€ e un prazo de execución de 10 meses\nO Concello de Redondela iniciou esta semana as obras de remodelación da Praza de Ponteareas, uns traballos que segundo a alcaldesa Digna Rivas e a concelleira de Urbanismo, María Castro, permitirán «a total transformación dunha das principais vías de entrada ao casco urbano».\nO asfalto, explica Castro, «deixará paso a un espazo pensado, fundamentalmente, para o desfrute da veciñanza e no que as e os peóns teñan prioridade sobre os vehículos».\n2,5 millóns e inversión\nO proxecto global de futuro supón a transformación das principais vías de Redondela, e o importe total das obras ascende a máis de 2.5 millóns de euros, estas obras serán desenvolvidas en 8 fases. O proxecto foi redactado polo estudo Gándara y Pons quen, dende o principio foi quen de interpretar a idea do Goberno local «de converter o ámbito de actuación nun lugar, pensado para as persoas, e que integrase nel o conxunto o monumental Pazo de Vilavella nunha gran praza central».\nDúas rutas xacobeas\nPrecisamente nese gran espazo de entrada no que únense as dúas Rutas Xacobeas que atravesan o municipio –o Camiño Portugués e o Camiño Portugués pola Costa– e grazas á nova praza, «o propio Camiño quedará integrado como parte importante do patrimonio histórico e cultural de Redondela».\nReforma integral e servizos de saneamento e abastecemento\nA sinatura o pasado 24 de agosto de 2021 da ‘acta de replanteo’ marcou o inicio destas obras que son acollidas «con enorme ilusión» por parte do Goberno que preside Digna Rivas xa que, como subliña a alcaldesa «marcan o inicio da transformación de Redondela para converterse nun municipio de futuro e con futuro».\nA nova Praza de Ponteareas e o que significa para o desenvolvemento futuro de Redondela, será presentada á veciñanza nunha reunión informativa que terá lugar o vindeiro día 8 de setembro no Multiúsos da Xunqueira.


Terelu Campos supera a súa nova operación de peito\nRedacción 14 noviembre 2018 19:52 h.\nA colaboradora de televisión tivo que volver ao quirófano para liquidar un problema da anterior cirurxía, á que se someteu a principios de outubro\nUn mes logo de someterse a unha dobre mastectomía, Terelu Campos tivo que ser intervida de novo. A colaboradora de televisión, de 53 anos, ingresaba este martes pola tarde sen que ninguén a vise na clínica para operarse este mesmo mércores pola mañá e, segundo transcendeu, a operación foi ben. Ao parecer, tivo que volver ao quirófano para liquidar un problema da anterior cirurxía, á que se someteu a principios de outubro.\nA presentadora recibiu a visita da súa nai, María Teresa Campos, e do noivo desta, Edmundo Arrocet. "Non a operan de urxencia, vanlle a facer un enxerto de pel da operación primaria", declarou o cómico en declaracións a Europa Press.\nTamén a súa irmá, Carmen Borrego, e a súa filla, Alejandra Rubio, están a apoiar á colaboradora de Sálvame neste complicado momento de saúde. "Todo está moi ben, ela está ben", asegurou esta última ao ser preguntada por xornalistas.\nO PSOE gañaría as andaluzas seguido dun triplo empate de Podemos, PP e Cs\nCristiano Ronaldo gasta unha cantidade desorbitada de diñeiro en viño


sesi�n 85 - 29/11/2005\nAprobouse o regulamento de r�xime interno da facultade con 73 votos a favor, 6 en contra e 7 en branco. Ler m�is »\nsesi�n 84 - 3/11/2005\nInformouse sobre o establecimento dun convenio ERASMUS ca titulaci�n "Information Technology" de Vidzeme University de Letonia. Aprobouse o nomeamento do Tribunal de Compensaci�n e a creaci�n da Comisi�n de Normalizaci�n Ling��stica. Aprobouse un acordo sobre a renuncia dos proxectos de fin de carreira ...\nSesi�n 83 - 12/7/2005\nAprobaci�n de modificaci�ns nos horarios e no calendario de exames do curso 2005/2006. Por falta de quorum non se pasou a debatir o regulamento de rexime interno da Facultade e posp�xose para a seguinte sesi�n. Ler m�is »\nSesi�n 82 - 3/6/2005\nAprobaci�n da memoria econ�mica do ano 2004. Aprobaci�n dos horarios e calendario de exames para o curso 2005/2006. Aprobaci�n da proposta de reforma dos espazos docentes: ampliaci�n da sala de lectura da biblioteca, recolocaci�n do dep�sito de revistas, creaci�n de dous novos laboratorios de pr�cticas ...\nSesi�n 81 - 8/3/2005\nElecci�n dos membros da Comisi�n de Docencia e da Comisi�n de Seguimento das Enxe�er�as T�cnicas. Aprobaci�n do l�mite de prazas para o curso 2005/06 a 120 alumnos para cada unha das tres titulaci�ns. Aprobaci�n do novo Regulamento de Proxectos de Fin de Carreira das Enxe�er�as T�cnicas. Aprobaci�n do encargo ...\nSesi�n 80 - 24/1/2005\nElecci�n de decano: saiu elexido D. Alberto Valderruten Vidal con 92 votos a favor, 23 votos en blanco e 2 votos nulos. Ler m�is »\nSesi�n 79 - 24/1/2005\nConstituci�n da Xunta de Facultade despois das elecci�ns de 2004, dando o decano en funcions a benvida aos novos membros. Ler m�is »


[Imaxe Esquerda Unida]\nO.RODIL 18:43 do 6 de xullo de 2016\nEsta cuarta feira (6 de xullo) o Consello de persoal da Axencia galega de industrias culturais (Agadic) procedeu á aprobación da Relación de Postos de Traballo (RPT) coa que procede ao práctico desmantelamento do Centro de Difusión e Documentación das Artes da Imaxe (CGAI). A medida supón o despedimento dun dos proxeccionistas --que mantiña unha xornada de tarde-- e amortiza dúas prazas de auxiliar audiovisual. É dicir, parte á metade o cadro de persoal e, para alén do máis, cunha das prazas sen cubrir por mor dunha excedencia.\nO AGADIC despide un proxeccionista e amortiza dúas prazas de auxiliar audiovisual\nA decisión adoptada polo AGADIC contou co rexeitamento das catro centrais sindicais con representación e con medio cento de persoas concentradas ás portas do Consello entre as que se atopaban representantes das distintas asociacións do sector audiovisual galego, unidas na defensa do centro, e das forzas políticas da oposición.\nNon por menos agardada --as intencións do AGADIC coñécense desde o mes de maio-- foi menos rexeitada mais o goberno galego, co xerente de AGADIC á fronte, non quixo recuar. "Non tiñan pensado mudar nada" da proposta inicial, sinala en conversa con Sermos Galiza, Cristina Terrón, da CIG. "Entramos e pedíronnos a nosa intención de voto sobre este punto, pedimos que o retiraran" mais "aprobárono".\nEntramos e pedíronnos a nosa intención de voto sobre este punto, pedimos que o retiraran" mais aprobárono\nNo Consello de persoal, sinala a representante da CIG, "manifestamos que unha RPT non é o mecanismo acaído para un despedimento". Neste senso, avanzou que os servizos xurídicos da central sindical nacionalista estudarán a posibilidade de presentar unha demanda xudicial.\nDesde o AGADIC aseguran que o CGAI continuará a prestar os servizos que até o momento viña desenvolvendo mais as centrais sindicais poñen en dúbida que cun cadro de persoal tan reducido isto sexa posíbel. "Estaremos atentos por se se produciren novas contratacións irregulares" ao tempo que aseguran o obxectivo da Xunta é desmantelar o centro.


O próximo 27 de marzo de 2020 imos participar no Ponte nas Ondas, na xornada de radio que se vai celebrar en Ponteareas. Alí, unha delegación de 1eiro da ESO irá a explicar o traballo que se está a realizar durante este curso académico ao redor do río Louro e os seus afluentes.\nDurante o primeiro trimestre, parte do alumnado de 1eiro da ESO participou no proxecto de Erasmus LivingRivers coa recollida de microtoponimia que bordease diferentes afluentes do río Louro e beiras dese mesmo río. O requisito de escolla é que se situasen nos concellos do Porriño e Mos, localidades do noso estudantado.\nEste foi un traballo con diferentes fases. En primeiro lugar, as estudantes tiveron que investigar cal era o río ou afluente que tiñan máis preto das súas residencias. Deste modo, pasaron a coñecer unha pequena parte da inmensa riqueza hídrica que ten a nosa contorna.\nUnha vez determinada a área de traballo, aprendemos a usar os mapas con información catastral. E, finalmente, coñecemos como se debe realizar un traballo de recollida toponímica: a localización dos espazos de interese, a escolla da persoa informante adecuada e a gravación da entrevista que nos daría a información que precisamos.\nFoi un traballo moi completo con un interesante resultado que podedes consultar na foto que acompaña este artigo e no doc anexo a este.\nMais aínda non acabou o noso traballo dentro deste proxecto...\nPRESÉNTASE A SOMBRA DAS ÁRBORES DE ANA ABAD DE LARRIVA\nO Centro Cultural do Porriño acolle a saída do prelo na Editorial Galaxia da peza gañadora do II Certame de textos teatrais Roberto Vidal Bolaño do IES Ribeira do Louro.\nO Porriño. 14.XI.2019. EDL IES Ribeira do Louro\nO Pasado mércores 13 de novembro, tivo lugar no Centro Cultural do Porriño a presentación da publicación de A sombra das árbores, obra premiada no IIº Certame de textos teatrais Roberto Vidal Bolaño, organizado pola Editorial Galaxia e o IES Ribeira do Louro, o cal conta co patrocinio do Concello do Porriño.\nNo acto participaron ademais da antedita autora, a concelleira de Cultura do Concello do Porriño, Lourdes Moure, o director xeral da Editorial Galaxia, Francisco Castro, quen puxo en valor a calidade literaria da preza dramática, a necesidade de certames coma o Vidal Bolaño, pensado para cubrir un oco na creación literaria teatral para o alumnado de secundaria, cunha dotación económica que o converte agora nunha oferta aínda máis atractiva para @s dramaturg@s.\nA presentación foi encerrada por Raquel Castro, secretaria do xurado que seleccionara a peza gañadora, a cal fixo unha recensión baseada na aposta innovadora, no proceso novidoso inzado de sensiblidade poética inserida en A sombra das árbores. Unha peza teatral aberta e diferente, que parte do corpo para xerar o traballo coas imaxes e cos textos e non dunha concepción mental previa de personaxes definidas. Finalmente, a autora do libro, a dramaturga debutante, Ana Abad de Larriva, agradeceu novamente o premio ao xurado, a acollida por parte dos organizadores e resaltou que a peza é na realidade un camiño nun escenario simbólico poboado por un bosque de sombras que é o espazo que habitamos. Unha reflexión orixinal e novidosa sobre nós.\nO PRESIDENTE DA REAL ACADEMIA GALEGA FALA DE "LINGUA GALEGA E ECONOMÍA"\nPor segundo ano consecutivo, Víctor F. Freixanes visita o noso instituto para falarnos neste caso de "lingua galega e economía". Hai un ano pronunciou outra extraordinaria conferencia sobre o seu libro de entrevistas "Unha ducia de galegos", que deixou unha fonda impresión no noso alumnado.\nO pasado 20 de marzo un equipo composto por 10 regueifeir@s de 2º ESO do IES Ribeira do Louro do Porriño, participou na final do Certame Provincial de Regueifas promovido pola Deputación de Pontevedra no CVC de Valadares. Axuntáronse con un cento de moz@s vindos de 10 centros de toda a provincia, para deixar ben alto o pavillón da improvisación oral na nosa lingua propia nunha xornada chea de creatividade.\nPequena mostra resume do evento\nSinfonías da mañá\nDesde a Biblioteca propoñemos para este segundo trimestre un xogo-concurso no que está invitado a participar todo o alumnado do centro da quenda da mañá, desde 1º ESO ata os Ciclos Superiores.\nNormas do xogo e organización:\nCada mañá, durante 10 ou 15 minutos xusto antes da entrada e no recreo soará unha música ou canción pola megafonía do centro.\nA partires desa música ou canción haberá unha serie de pistas e preguntas que levarán a unha solución. Serán seis músicas distintas, e por tanto seis solucións distintas.\nHaberá tarxetas de participación diaria (na biblioteca), onde constan as preguntas e espazos para as respostas. Estas respostas entregaranse na biblioteca co nome do participante e serán gardadas ata o final do concurso.\nGañará o concurso o participante que consiga acertar todas as preguntas. En caso de haber máis dun pleno de acertos, sortearanse os premios entre os acertantes.\nTarxetas de participación\nRESPOSTAS: 1. Nome do grupo: Berrogüetto 2. Nome do músico: Isaac Palacín\nRESPOSTAS: 1. Nome do libro: O señor dos aneis. O retorno do rei. 2. Autor: J. R. R. Tolkien\nRESPOSTAS: 1. Nome da novela: Carmen 2. Autor da novela: Prosper Merimée 3. Animal: araña\nRESPOSTAS: 1. Nome do poeta: San Juan de la Cruz 2. Número de rexistro: 564\nRESPOSTAS: 1. Director de cine: Steven Spielberg 2. Escritor de BFG: Roald Dahl\nRESPOSTAS: 1. Título da película: El Cid 2. Autor da cantiga: Afonso X O Sabio\nPodes acceder a tódalas audicións do concurso dende a nosa lista de reproducción de Spotify\nGAÑADORES DO I CONCURSO "SINFONÍAS DA MAÑÁ"\nXa teños as gañadoras desta primeira edición do concurso... nobaroa a todas!!\nPincha sobre a foto para acceder ao album de fotos da entrega de premios.\n4:03 minutes (9.28 MB)\nOs mércores 20 e 27 de febreiro o alumnado de 2º ESO achegouse á composición de regueifas, improvisacións vocais en versos octosílabos, da man do mestre Bieito Lobariñas. Este experimentado regueifeiro ensinounos ademais instrumentos populares galegos como a zanfona, a gaita, as cunchas e a botella de anís, así como ritmos e melodías populares galegas (muiñeiras, xotas, pasodobres...)\nUn momento da representación das coplas creadas polo alumnado\nUn grupo seleccionado de alumnos e alumnas participarán no próximo certamen comarcal de Regueifas en Valadares, Vigo. Moita sorte!\nO alumnado de 1º ESO do IES Ribeira do Louro recibe o "Premio á animación" no Correlingua 2018 celebrado en Vigo\nVIII OLIMPÍADA DE XEOLOXÍA\nEste pasado mércores 15 de febreiro tivo lugar a fase galega da VIII Olimpíada de Xeoloxía na Escola de Enxeñaría de Minas e Enerxía no Campus Universitario de Vigo.\nFoi unha xornada intensa na que, pola mañá, se realizou a parte práctica (en grupos de 4 ou 5 alumnos): por un lado cuestións relativas a un mapa topográfico e por outro a proba de visu consistente na identificación de exemplares de rochas, minerais, fósiles, formas de relevo,..... Durante a tarde tivo lugar o exame teórico: 40 preguntas test relacionadas con diversos aspectos da Xeoloxía.\nO IES Ribeira do Louro presentouse por primeira vez cun grupo voluntario de alumnos/as (en total 13) de 4º ESO e 1º BAC, que realizaron a parte práctica divididos en tres grupos e a teórica individualmente.\nE obtivemos o premio ao Mellor Grupo formado por: Laura Soliño, Daniel Represas, Cristian Martínez e Sergio Lorenzo, alumnos de 1º de Bac.\nParabéns rapaces !!!!!!!!!!\nTORNEIROS CONTRA A VIOLENCIA DE XÉNERO\nA COMUNIDADE EDUCATIVA EN CONTRA DA VIOLENCIA DE XÉNERO


Aberto o prazo de inscrición para participar no roteiro guiado polo Outeiro dos Mouros - ValmiñorTV\nInicioGALEGOAberto o prazo de inscrición para participar no roteiro guiado polo Outeiro dos Mouros\nAberto o prazo de inscrición para participar no roteiro guiado polo Outeiro dos Mouros\nO Concello de Nigrán ten aberto o prazo de inscrición para participar este mércores 4 de agosto no roteiro guiado polo Outeiro dos Mouros, na parroquia de Parada. As prazas están limitadas por cuestións sanitarias e os interesados poden inscribirse a través do formulario da web http://www.nigran.es. A dificultade é baixa, a duración 1,5 horas e o percorrido de 4 km que inclúen un fantástico miradoiro na cima do outeiro. O punto de encontro é ás 10:00 da mañá desde o lavadoiro da rúa Areíña. Os seguintes roteiros programados desde o Concello son o 11 de agosto polo Río Muíños, o 18 por Chandebrito e o 25 por Monteferro, en todos os casos as inscricións abren o venres anterior a celebrarse a través da web municipal. Recoméndase levar roupa cómoda, calzado axeitado, auga e protección solar.\nLos famosos free tour llegan a Baiona este verano\nAbierto el plazo de inscripción para participar en la ruta guiada por el Outeiro dos Mouros\nO BNG de Nigrán acusa ao goberno local de consentir a “escavación masiva” da praia\nO Consello Local do BNG de Nigrán quere denunciar publicamente a contraditoria actuación do goberno municipal na festa da noite de San Xoán nos areais de Lourido e Panxón. “Por unha banda desenvolve unha campaña […]\nO Club Laroca organiza este domingo o seu XXIII Torneo de Xadrez categoría absoluta\nO Club de Xadrez Laroca, en colaboración co Concello de Nigrán, organiza este domingo o seu XXIII Torneo de Xadrez categoría absoluta (FIDR) no CEIP Mallón. Trátase dun campionato para federados a seis roldas que […]\nO PP de Baiona lamenta que o goberno local “nin se molestase” en solicitar as bandeiras azuis\nO PP de Baiona lamenta “profundamente” que o tripartito que goberna o municipio “non se molestase” en tramitar a solicitude das bandeiras azuis a pesar de non supoñerlle un desembolso económico e, con todo, si […]


na illa: A reclamada rotonda das Laxes\nPublicado por nailla ás 16:19 Etiquetas: urbanismo\nunha dorna antiga, barco ou algo característico da illa estaría moi ben para por!!!\nFijo que poñen a estatua dos mariñeiros que querian poñer no charco\nA min gustame a idea do primeiro como hai na rotonda onde se acaba a autovia do barbanza onde hai un barco pesqueiro tradicional.\nEu estou co primeiro comentario:nada representaria mellor a Arousa que un barco ou unha dorna,pero coido que na rotonda do "mamporro" quedaria mellor.\nanda xa! mellor o barco de chanquete\ne que se pode facer para que nos fagan caso e poñan algo típico??un escrito o "untamiento"???\nHaber si non nos poñen un bloque de pisos na rotonda tamen... Saben qe? Que polo ben da illa chegou a crise, para qe todos espertaramos, sobre todo os qe facian o "changüi" inmobiliario. Polo ben da illa si, porque ninguén sabe como podería estar o noso escaso terreo e amplísima paisaxe oxe..\nChegou a censura ó blog? no post Think Tank hai entradas suprimidas, a qué é debido?\nHome,eu non dijo que se censure,pero a aljun debianlle poñer un filtro pa que non contamine.\n▼ 2010 ( 125 )\n▼ 23/05/10 ( 7 )


Ollanta Humala - Wikipedia, a enciclopedia libre\nOllanta Moisés Humala Tasso, nado en Lima, o 27 de xuño de 1962, é un político e militar retirado peruano. É membro fundador do Partido Nacionalista Peruano. En xuño de 2011 gañou as eleccións presidenciais do Perú.\n28 de xullo de 2011 - actualidade\n27 de xuño de 1962\nPartido Nacionalista Peruano - PNP\nNational Agrarian University, Chorrillos Military School e Pontifícia Universidade Católica do Peru\n1.1 O caso Madre Mía\n1.2 O golpe de estado\n1.3 Candidatura presidencial de 2006\nOllanta Humala é o segundo de sete irmáns, fillo dos ayacuchanos Elena Tasso e Isaac Humala Núñez. O pai, un ex dirixente próximo ao socialismo, é o ideólogo fundador do chamado etnocacerismo. De acordo con iso, chamou os seus fillos con nomes incaicos como Pachacutec, Ima Sumac, Cusicollur ou Antauro. Segundo Humala pai, o de Ollanta quere dicir "o guerreiro que todo o mira".\nEstudou no colexio peruano-xaponés La Unión de Lima. Comezou a súa carreira militar en 1982, cando entrou do mesmo xeito que o seu irmán Antauro á Escola Militar de Chorrillos "Coronel Francisco Bolognesi". En 1983 foi alumno da Escola das Américas (SOA, polas súas siglas en inglés), no curso de combate para cadetes. Nesa época o grupo clandestino estivo baixo a observación do director da escola.\nO caso Madre MíaEditar\nEn 1991, co rango de capitán, Humala prestou servizo en Tingo María (Huánuco) combatendo os remanentes de Sendero Luminoso. Foi acusado de matar guerrileiros peruanos, e en 1992, na zona de Madre Mía, cometéronse unha serie de abusos contra a poboación civil, polos que foi investigado xudicialmente. O caso pechouse por falta de probas, pois a testemuña principal, Jorge Ávila, trasacordou da súa declaración inicial.. Porén, en marzo de 2011, xúlgase a Amílcar Gómez, home de confianza de Humala, por intento de suborno a testemuñas do caso Madre Mía. Rubén Gómez, un dos implicados, declarou ante o xulgado que en 2006, Amílcar Gómez lle pedira de convencer o seu cuñado Jorge Ávila para que variase a súa declaración a cambio de diñeiro Humala aceptou a súa proximidade con Amílcar Gómez, pero negou todas as imputacións..\nEn 1995, Humala foi destinado a unha base militar de apoio preto da fronteira con Ecuador durante a Guerra do Cenepa aínda que non combateu directamente. En 2000, Humala, sendo militar en activo, deu un golpe de estado en Locumba (Moquegua) xunto ao seu irmán Antauro, contra o goberno de Alberto Fujimori. O levantamento armado produciuse o 1 de outubro de 2000, o mesmo día en que o ex asesor presidencial Vladimiro Montesinos fuxía do país no veleiro "Karisma". Logo da caída do goberno fujimorista, Humala seguiu en rebeldía durante un tempo ata que lle solicitou unha entrevista ao presidente Paniagua para entregarse. O seu avogado, Javier Valle Riestra, presentou un hábeas corpus en favor do seu representado, que se transformou nunha amnistía por parte do Congreso daquel entón.\nDurante o posterior goberno de Alejandro Toledo Humala regresou ás súas funcións militares. Entre o 2001 e o 2002, cursou un mestrado en Ciencias Políticas na Pontificia Universidade Católica do Perú e un curso acelerado de defensa nacional no CAEN. Despois foi destinado como agregado militar en Francia e logo en Corea do Sur. Mentres estivo en Francia aproveitou para seguir cursos de Dereito Internacional na Sorbonne de París (2003). En decembro de 2004 Ollanta Humala foi obrigado a retirarse, o que deu orixe á sublevación do seu irmán Antauro Humala, e o posterior asalto á comisaría de Andahuaylas.\nEn outubro de 2005 fundou o Partido Nacionalista Peruano, e anunciou a súa candidatura á presidencia do Perú nas eleccións de 2006. Por cuestións burocráticas non puido inscribir o partido en tempo, co que tivo que coaligarse co partido Unión polo Perú de xeito que o acompañaban como candidatos á vicepresidencia o membro do consello de dirección do Banco Central de Reserva (BCR) Gonzalo García Núñez (na primeira vicepresidencia) e o avogado Carlos Torres Caro na segunda.\nHumala apostou pola súa presenza na zona sur do país e pola súa crítica ao modelo neoliberal e aos partidos políticos tradicionais que, segundo el, non enchían as expectativas da poboación. O 9 de abril sóubose que disputarían a segunda volta Ollanta Humala, que vencera con 30% dos votos válidos, e o expresidente e candidato polo APRA Alan García, que obtivera o 24%. Humala venceu nos departamentos do interior, mentres que os candidatos de centro e dereita venceran nos departamentos costeiros.\nDurante a campaña da segunda volta, Humala visitou Trujillo, cidade eminentemente aprista, onde foi apupado e agredido por seguidores do seu rival. O 9 de maio encontrouse co presidente boliviano Evo Morales na localidade fronteiriza de Copacabana e recibiu o seu apoio.\nO domingo 21 de maio, Ollanta Humala afrontou o seu primeiro debate presidencial televisado ante o candidato do Apra, Alan García. Algunhas das súas propostas no debate foron a redución dos prezos do combustible e do gas, o equilibrio do orzamento nacional e rexional, renunciar ao salario de presidente, estender a xornada educativa co almorzo e o xantar, a revisión do Tratado de Libre Comercio con Estados Unidos e a elevación da porcentaxe de participación en Fonocomún.\nO 4 de xuño de 2006 Alan García impúxose por cinco puntos de diferenza (52% a 47%) a Humala, vencendo sobre todo nos departamentos da liña costeira, agás en Arequipa. Ollanta Humala recoñeceu a súa derrota, e pediulles aos seus seareiros que formasen a "Fronte Nacionalista Democrática" unha coalición de distintos sectores para esixirlle ao novo goberno o cumprimento das súas promesas. Con todo, foi criticado por incluír nesa coalición a sectores de esquerda radical representados por Patria Roja e o Movimiento Nueva Izquierda. Isto provocou a renuncia de tres deputados de Unión polo Perú, encabezados polo seu brazo dereito e ex candidato á vicepresidencia Carlos Torres Caro, que foi cualificado por Humala de desleal e traidor.\nEn 2011 intenta de novo o acceso á presidencia peruana, levando neste caso no tícket como candidatos vicepresidenciais a Marisol Espinoza e Omar Chehade. Para estas eleccións conformou a alianza electoral Gana Perú, coalición do Partido Nacionalista Peruano con diversos partidos da esquerda tradicional. Os grupos de esquerda que forman parte da coalición son o Partido Comunista do Perú, Partido Socialista, Partido Socialista Revolucionario, Movimiento Político Voz Socialista e un sector importante de Lima para Todos.\nOllanta Humala vence na primeira volta o 10 de abril co 31% dos votos e pasa a enfrontarse na segunda volta con Keiko Fujimori, co 23%. Neste caso, os apoios de Humala concentráronse no sur do país, mentres que o norte e a capital Lima, foron para outros candidatos.\n↑ Poder Judicial archiva proceso contra Ollanta Humala por Caso Madre Mía, Perú.com.\n↑ Madre Mía: denuncian que hubo soborno Arquivado 26 de abril de 2011 en Wayback Machine., Perú 21.\n↑ Humala: “Amílcar Gómez es mi amigo” Arquivado 25 de marzo de 2011 en Wayback Machine., Perú 21.\n↑ Cecilia Chacón llama "mediocre"a Humala y lo emplaza por llamada del "doc" en Locumba, Periodismoenlinea.com\n↑ Perú: Humala regresó a cuartel de Locumba después de 11 años Arquivado 03 de marzo de 2011 en Wayback Machine. Sur Titulares.\n↑ El candidato nacionalista peruano Ollanta Humala: "No soy peligroso", Clarín 30/1/2006.\nWeb de campaña de Ollanta Humala (en castelán)\nWeb do Partido Nacionalista Peruano (en castelán)\nPresidenee do Perú\nAlan García Pérez Ollanta Humala\nTraído desde "https://gl.wikipedia.org/w/index.php?title=Ollanta_Humala&oldid=5581725"


O ponteareán José Luis Represas dirixirá á Banda de Música de Ourense no concerto “A Noite do Fado” | A Peneira do Condado\nO ponteareán José Luis Represas dirixirá á Banda de Música de Ourense no concerto “A Noite do Fado”\n26/06/2008 at 08:45 Deixar un comentario\nO auditorio de Ourense acollerá o vindeiro xoves día 10 de xullo ás 20:30 horas un concerto titulado “A Noite do Fado en Ourense” a cargo da Banda de Música de Ourense. A entrada será libre e esta vez a banda de música actuará baixo as ordes do director ponteareán José Luis Represas que dirixirá tamén á cantora Ana Lains.\nTrátase dun espectáculo entorno a música portuguesa, tan preto e tan descoñecida no mundo bandistico galego. As bandas de música son un referente cultural en Galicia de primeiro orden, aglutina unha considerable masa de xente nova e menos nova, cada vez mellor formados e con máis ilusión.\n“Somos a segunda comunidade do estado en número de músicos federados, e as nosas bandas son os únicos feitos socio-culturais en moitas das vilas e aldeas da nosa terra. Creo que merecemos a vosa atención, que nos coloquen en pé de igualdade con outras actividades culturais. Necesitamos a atención dun público que cada vez ten unha maior oferta lúdica”, explica José Luis Represas.\nA Asociación de Alfombristas Corpus Christi Reveriano Soutullo viaxou a Italia\tO PSOE de Ponteareas preguntará no pleno sobre os avances na redacción do PXOM


Convocan as axudas municipais á hostalería de Caldas de Reis - Pontevedra Viva\nÁmbito da rúa San Roque\nConvocan as axudas municipais á hostalería de Caldas de Reis\nLuns 27 de Setembro, 2021 ás 16:35 do Luns 27 de Setembro, 2021\nO alcalde de Caldas de Reis, Juan Manuel Rey, anunciou este luns que o Concello destina 70.000 euros do orzamento municipal para axudar directamente ás empresas do sector da hostalería e restauración para compensar os efectos económicos das restricións establecidas a causa da Covid-19.\nEstas axudas son compatibles con as outorgadas por outras administracións.\nAs Bases da convocatoria foron publicadas no Boletín Oficial da Provincia do pasado venres, e o prazo para presentar as solicitudes de forma telemática é de quince días naturais a contar dende o pasado sábado.\nCada un dos establecementos solicitantes recibirá un importe de 750 euros que poderá verse incrementado no caso de que resulte un remanente de crédito afectado á convocatoria.\nAs persoas físicas ou xurídicas beneficiarias deben exercer a actividade de servizos de restaurante, cafeterías ou bares, hospedaxe ou axencias de viaxes, e ter o seu centro de traballo e domicilio fiscal en Caldas de Reis.\nO Concelleiro de Facenda, Jacobo Pérez, destacou que estas axudas foron estudiadas conxuntamente coas asociacións de Hostalería e de Comercio do municipio, co obxectivo de facilitar a súa adaptación ás necesidades das empresas de Caldas.\nGonzalo Caballero reclama á Xunta investimentos en Caldas de Reis\nO PP acusa o Goberno local de Caldas de mentir sobre as axudas á hostalería


A CIG reitera o rexeitamento ao racismo, á xenofobia e ao fascismo e solidarízase coas lexítimas protestas nos EUA - CIG: Confederación Intersindical Galega\n28 Xaneiro 2022 02:48\nA CIG reitera o rexeitamento ao racismo, á xenofobia e ao fascismo e solidarízase coas lexítimas protestas nos EUA\nA central traslada o apoio ás protestas pedindo xustiza polo asasinato de George Floyd e na defensa dos dereitos raciais e civís\nInternacional - 03 Xun 2020\nDesde a Confederación Intersindical Galega manifestamos a nosa repulsa contra a violencia institucional que a policía dos EUA exerce de xeito sistemático contra cidadáns de raza negra (tamén de orixe latinoamericano) e que, neste caso, quedou documentada visualmente na última vítima, George Floyd, asasinado brutalmente polo policía branco, Derek Chauvin, na cidade de Minneapolis o pasado 25 de maio, así como os últimos asasinatos acontecidos nas posteriores manifestacións de protesta.\nNos Estados Unidos, que a policía asasine a un negro converteuse nalgo alarmantemente cotiá. Desde 2015 até agora, cinco mil cidadáns e cidadás estadounidenses foron asasinados/as pola policía, e a maioría das vítimas son negras ou latinas. A violencia policial é unha das principais causas de morte entre a xente nova de color. O racismo contra a poboación afroestadounidense (o 13% do total da poboación do país) vén sendo unha constante na historia dos EUA, que vai desde a época do escravismo até a actualidade, e xoga un papel importante nas estratexias electorais dos dous grandes partidos que alternan o exercicio do poder.\nUn racismo e xenofobia que vai intimamente ligado, obviamente, a unha cuestión de clases sociais, pois condiciona as vidas da xente e marca claramente os niveis de desigualdade e pobreza entre a poboación. Ese racismo, esa xenofobia, cébase principalmente cos sectores máis precarios, máis pobres e desprotexidos.\nXa hai preto de 50 millóns de persoas subsistindo na mendicidade, e esas persoas comezan a incomodarse coa falacia do “desenvolvemento norteamericano”. Por moi alto que poida ser o nivel de “aparente ignorancia” dun pobo, este remata por esgotar nalgún intre a paciencia polo maltrato dos seus gobernantes.\nÉ curioso que, mentres o imperio ianqui pretende impor coercitivamente o seu peculiar modelo de “democracia” ao resto do planeta, con agresións, bloqueos e inxerencias ilegais noutros países (Cuba, Venezuela, Irán, Siria, Nicaragua,…), no seu interior está a padecer as carencias dun estado corrupto, degradado, violento, inxusto e, en definitiva, de nula utilidade para as súas maiorías sociais, que comezan a ver a súa total desprotección diante da pandemia da Covid19 (máis de 100 mil mortes), e a inseguridade diante de quen debería velar polas súas vidas.\nPola contra, atópanse cun presidente que opta por unha resposta ao máis puro estilo Trump, xustificando a violencia policial, chamando a incrementala e criminalizando as protestas e movementos anti-raciais e antifascistas, tachándoos de terroristas. Logo de máis de dous séculos de violacións dos dereitos humanos da cidadanía negra, a resposta de Trump consiste en sacar o exército ás rúas para reprimir a lexitima protesta social.\nA economía capitalista do país non foi capaz de producir nin ofertar axeitadamente o que a xente necesita para vivir unha vida decente. O Estado-Nación, o seu sistema de xustiza penal e o seu sistema xurídico son incapaces de garantir a protección dos dereitos e das liberdades.\nMais, nesta ocasión, nin a violencia policial contra as mobilizacións, nin os reiterados toques de queda, nin a criminalización das protestas, parece que vaian calar a toda unha poboación farta e indignada que, cos berros de “I can´t breathe” (non podo respirar), “Without justice is no peace” (sen xustiza non hai paz), ou“Black lives matter” (as vidas das persoas negras importan), está a mobilizarse todos os días e en todas as latitudes do país.\nAlgúns medios comparan as mobilizacións coas que se produciron hai décadas polo asasinato de Martin Luther King. A cidadanía estadounidense está a protestar contra o “seu” Estado belicista, guerreirista e antidemocrático. A policía non é máis que a materialización inmediata do seu goberno diante da cidadanía. O xigante ianqui está colapsando, as súas elites desprestixiadas, e a súa xente amosa certa desesperación polo medre do sentimento antinorteamericano fóra das súas fronteiras. A súa supremacía no mundo está cuestionada neste intre.\nAínda que, tradicionalmente, a cidadanía norteamericana foi vista como moderada, a dor, a incerteza, a pobreza, a desigualdade e a inxustiza, están a medrar tanto que xa dan resposta ás súas institucións, antes intocábeis, e que agora ven corruptas, racistas e supremacistas. Esta resposta vén como consecuencia da fartura das clases populares, diante dun sistema que non as atende.\nPor todo isto, desde a Confederación Intersindical Galega (CIG), rexeitamos calquera acto de discriminación, violencia e racismo, contra as comunidades negras e latinoamericanas dos EUA, esiximos que os policías implicados se sometan aos procesos legais correspondentes, os seus mandos sexan sancionados, os acontecementos deste suceso e outros similares investigados e as institucións implicadas sometidas ao proceso de rendición de contas correspondente.\nE trasladamos todo o noso apoio e solidariedade coa xente que está a esixir xustiza pola morte de George Floyd, e mobilizándose na defensa dos dereitos raciais e civís en xeral, comezando polo dereito á vida, e a que esta se poida desenvolver en condicións dignas. En definitiva, para que todos e todas poidamos “respirar”, como o propio George Floyd reclamaba cando lle estaban a roubar a vida.\nSen xustiza non pode haber paz!\nA Coruña, a 3 de xuño de 2020\nDpto. de Relacións Internacionais da CIG\nDeclaración en solidariedade coas presas e presos políticos da loita antirracista nos EUA\nA CIG rexeita a violencia policial en Colombia e a crecente represión contra a mobilización social en América Latina\n08 Xun 2020\nA CIG asina unha declaración internacional en solidariedade coa rebelión antirracista dos EUA


Boiro, á cabeza dos concellos con maior número de contratacións a través do programa PEL-2021 da Deputación – O Barbanza\nBoiro, á cabeza dos concellos con maior número de contratacións a través do programa PEL-2021 da Deputación\nA Deputación da Coruña publicou no BOP deste 20 de agosto a concesión das tres liñas principais de axudas do Plan de Emprego Local (PEL-2021) para pemes e autónomos, que este ano incrementan o investimento ata os 9,34 millóns de euros. Isto, segundo indicou o presidente provincial Valentín González, permitirá apoiar a 1.061 pequenos negocios da provincia na creación de novos postos de traballo e a na dinamización da súa actividade. Boiro atópase entre os concellos con meirande número de contratacións (15 por importe de 208.609,59 €).\nGonzález destacou que o Goberno provincial reforzou este ano o investimento en todos os programas sociais e de emprego para facer fronte aos efectos da COVID-19. “Ademais de crear programas específicos coma os dous plans REACTIVA cos que destinamos 25 millóns de euros en axudas directas aos sectores máis prexudicados durante a pandemia, reforzamos tamén as liñas convencionais do PEL, o que permitirá, entre outras cousas, apoiar a contratación de 412 persoas en pemes e microempresas durante 2021, o dobre que o ano pasado”.\nGonzález Formoso explicou que o crédito inicial previsto na liña de apoio á contratación (PEL-PEMES) incrementouse finalmente ata os 5,4 millóns de euros.\nAs axudas do PEL-PEMES financiarán o 70% dos custes do primeiro ano da contratación, incluíndo os gastos de soldos e salarios e Seguridade Social. González salientou que destas 412 contratacións realizadas, máis da metade (222) serán realizadas con carácter indefinido.\nEn total, “o PEL da Deputación axuda este ano a crear máis de 1.000 empregos directos no sector público e privado”, afirmou González Formoso.\nO deputado de Emprego, José Ramón Rioboo, puxo o foco no reforzo das liñas PEL para apoiar a reactivación económica durante “un ano especialmente difícil” e destacou que as axudas para impulsar a actividade de pemes e autónomos chegarán a 649 empresas na práctica totalidade dos concellos da provincia.\nEn canto á distribución das axudas á contratación por concellos, os que teñen un maior número de solicitudes concedidas son os seguintes: Santa Comba (26 por importe total concedido de 347.915,54 €), Vimianzo (22 por importe total de 302.658,38 €), Mazaricos (16 por importe total de 224.490,34 €) e Boiro (15 por importe de 208.609,59 €).\nA liña de axudas de PEL-Emprende da Deputación da Coruña destina este ano 3.444.339,48 euros (un 75% máis que o ano pasado) para apoiar a 397 empresas de recente creación e persoas autónomas da provincia “na realización de investimentos ligados ao fortalecemento e consolidación dos seus negocios”, explicou o presidente, engadindo que estas axudas “supoñen un importante apoio económico para que estas 397 empresas poidan adquirir aplicacións informáticas, mobiliario, maquinaria e/ou equipos para procesos de información necesarios para o crecemento, modernización e dixitalización dos seus negocios”.\nEn canto á distribución das axudas por concellos, a través de PEL-Emprende Investimento beneficiaranse 52 empresas e autónomos/as pertencentes ao concello da Coruña, cun importe total concedido de 357.886,34 euros, 41 de Santiago de Compostela con 339.577,63 euros, Culleredo con 13 solicitudes concedidas e 89.072,03 euros, e Ames con 12 solicitudes concedidas e un importe en axudas de 139.781,02 euros. Entre as catro suman 118 das 397 solicitudes concedidas para investimentos, o que supón case un 30%.\nA Deputación fixo saber que “a principal novidade das axudas PEL 2021 foi a nova liña de PEL-Autónom@s”, que contou “cunha enorme acollida por parte de todas as persoas profesionais autónomas”.\nNa súa primeira convocatoria esta liña distribuirá preto de medio millón de euros que servirán, en palabras da entidade provincial, “para aliviar a carga a que se están vendo sometidos moitos traballadores e traballadoras autónomos/as tras a pandemia, sufragando o 70% dos custes da Seguridade Social durante un ano a 252 profesionais”.\nDestacar que a meirande parte das persoas beneficiarias son mulleres, xa que un total de 228 autónomas recibirán a axuda, é dicir, máis do 90% do total.


Igrexa de San Miguel de Ponte - Wikipedia, a enciclopedia libre\nIgrexa de San Miguel de Ponte\nIgrexa de Ponte.\n42°42′57.9″N 8°13′31.9″O / 42.716083, -8.225528Coordenadas: 42°42′57.9″N 8°13′31.9″O / 42.716083, -8.225528\nA igrexa de San Miguel de Ponte é a igrexa parroquial de Ponte, no concello pontevedrés de Silleda.\nSitúase na parte central da parroquia de Ponte, ás afóras do lugar de Trasdosisto e próxima tamén ao lugar de Rosende.\nFoi construída sobre unha antiga capela adicada á Virxe dos Remedios. A fábrica actual é do século XX. Destaca na fachada unha ventá de medio punto e unha inscrición sobre a construción da citada fachada, rematada nunha espadana que alberga as campás. Conta cunha soa nave e o presbiterio sobresae por riba do resto da nave. Convén sinalar a curiosa disposición do edificio, cuxa fachada está situada ao sur, ao contrario que na maioría de igrexas, que teñen orientadas as fachadas cara o poñente.\nConta no seu interior con 11 imaxes de distintos santos. Destaca pola súa antigüidade a do Arcanxo Miguel, patrón desta freguesía. Ademais, destacan tres retablos: o altar maior, en cuxo centro se atopa o patrón e no que se aparecen as letras Q C e D, iniciais da tradución ao castelán do nome hebreo de San Miguel (Quién como Dios); o altar da "Purísima" e o dos "Remedios". Na espadana atópanse dúas campás de distinto tamaño. A máis pequena delas, cun pequeno baño de prata, está datada do ano 1879 e formaba parella con outra algo maior das mesmas características, que en 1948 tivo que ser substituída por mor dunha fractura por outra de bronce dun tamaño algo maior. Como dato anecdótico, nesta campá aparece o nome do parroco daquela época: don Manuel Sánchez Noya, que exerceu en Ponte en dous períodos distintos.\nArredor da igrexa, atopamos o cemiterio parroquial pechado cun valado de pedra, que no 2000 foi ampliado cara un terreo situado nun plano inferior. Ao pé dese valado e a carón da fachada da igrexa, atópase unha oliveira centenaria, que serve de acubillo para os fregueses nos días de sol. A existencia desta árbore deu pé á expresión "ir para debaixo da oliveira", dado que baixo ela se atopan varios nichos e sepulturas, que se usa para falar do feito de soterrar a unha persoa da parroquia. Ao adro accédese de dúas maneiras: mediante unhas escaleiras que baixan desde o camiño, no costado leste, e a nivel do chan, no lado sur. En cambio, ao cemiterio novo accédese por dúas escaleiras, unha delas comunicando o adro con el, e por un portal.\nOliveira no adro da igrexa\nFicha da igrexa de San Miguel de Ponte en Patrimonio Galego.\nTraído desde "https://gl.wikipedia.org/w/index.php?title=Igrexa_de_San_Miguel_de_Ponte&oldid=4799446"\nA última edición desta páxina foi o 17 de xullo de 2018 ás 00:13.


Inicio / Actualidade / Novas / COMPROMISO POR GALICIA RECLAMA UN DEBATE DE PENSIÓNS SERIO E QUE TEÑA EN CONTA GALICIA\nCxG RECLAMA UNHA COMPENSACIÓN DO 3’5% PARA OS PENSIONISTAS GALEGOS E COEFICIENTE REDUCTOR PARA OS TRABALLADORES DO AGRO\nOs pensionistas son un colectivo social que está hoxe en día en pé de guerra na defensa dos seus dereitos e da súa calidade de vida. CxG defende ás reivindicacións do colectivo en xeral, ten que ser recoñecido que foron os garantes da dignidade de moitas familias na crise, que pagaron dúas veces. Enfronta agora unha suba do 0,25% nas súas retribucións, xa roubadas co co-pago e as conxelacións aplicadas por PP e PSOE.\nEn Galicia os pensionistas teñen unha importancia vital xa que a denominada Taxa de Dependencia que é proporción entre activos e dependentes de estes é a segunda do Estado. Sendo unha situación que encarece os servizo sociais e o gasto social. A isto unimos que Galicia é a segunda en pensións máis baixas é a mostra de que merece unha actuación especial.\nCompre tamén sinalar a singularidade do mercado laboral galego, con profesións moi afectadas polos coeficientes redutores e outras que o merecen e non o teñen como é a agricultura.\nPolo exposto queremos introducir no debate de pensións dúas novas variantes en relación con Galicia e outra con visión estatal:\n1. Como dinamizador económico e medida de redistribución de riqueza, onde a Taxa de Dependencia supere o porcentaxe de 56 ás pensións se revaloricen nun 3,5% a maiores garantindo unha distribución máis xusta dos fondos do Estado e unha maior capacidade de consumo.\n2. Lexislar a aplicación dun coeficiente redutor ás profesións do agro, por conta allea e propia, do 0,3 suxeito á unha continuidade das explotación de a lo menos 15 anos. De este xeito CxG quere dignificar os traballos agrarios e garantir a continuidade xeracional a maiores de loitar contra o despoboamento do rural galego.\n3. Vincular o fondo de pensións estatais aos Orzamentos do Estado, de xeito que a súa dotación atenda a criterios de prioridade absoluta, igual que por exe. As forzas de seguridade ou o exercito. Anular o discurso perverso (con connotacións de inducir medo) de asociar a viabilidade das pensións ao número de afiliacións á SS.\nNo resto de reclamacións adherímonos a sindicatos e asociacións de xubilados, é de xustiza recoñecer o traballo da xente que fixo Galicia dunha forma digna\nArtigos de opinión (59)\nRenovación Executiva da Agrupación de Ourense\nAniversario da Muralla, outra oportunidade perdida (Manuel Hurtado)


ASOCIACIÓN GALEGA DE AMIZADE CON ISRAEL: Quero contarvos o meu Israel\nQuero contarvos o meu Israel\nPor Sarah Tuttle-Singer\nTraducido e publicado en galego en NOMADASEMPRE\nO meu Israel, que florece, sólido, solidario, progresista, valente.\nO meu Israel son os cultivadores que falan hebreo, e aqueles que falan árabe. Que traballan a terra con mans robustas, que queren só ver crecer as súas cousas.\nO meu Israel son os activistas de Rabbis for Human Rigth, que pasan os postos de control para poder plantar un olivo.\nE as mulleres novas, que desde os seus negocios de flores en Dizengoff, regalan rosas para os funerais das vítimas do terrorismo.\nE os mozos e mozas que plantan árbores sobre Tu Bishvat, coa esperanza, un día, de usar aquelas ramas para facer delas o seu ramo nupcial.\nE unha muller anciá que esconde unha semente na terra, para facer crecer unha figueira que non poderá ver nunca máis que como unha pequena mancha verde. Pero plántao de todos os xeitos, porque un día a súa neta terá unha neta, e ela poderá recoller os figos e sentir o doces que son.\nO meu Israel desovilla campos Verdes, e frutales, cactus e clementinas, unha pradeira de xirasois en xuño, e un deserto vermello de mapoulas coas choivas estivais. O meu Israel é selvaxe na primavera, e doce de xasmíns na noite morna; pero é tamén o rotolacampo, rasgado e vagabundo, para recordarse de apreciar cando a terra se volverá novamente verde. O cal fará. Faino sempre.\nO meu Israel é forte, e supera límites.\nO meu Israel é o home de 83 anos cos brazos tatuados, que se esperta cada día ao alba e vai ás presas a Park HaYarkon, e que correrá a Marathon este ano.\nO meu Israel é a nai soa que traballa full time e estuda Farmacia, que corre a casa para darlle de comer aos nenos, e cántalles a mesma canción que a súa nai adoitaba cantarlle, despois bebe dúas cuncas de café antes de comezar a estudar a tese en química.\nO meu Israel é o raparigo coas mans levantadas sempre facendo preguntas, e a moza que fala ás agachadas sobre o inoportuna que é a ensinante, que asume a defensa dos amigos durante o recreo, e que un día unirase á defensa do seu propio pobo.\nE o médico, que despois do furacán Katrina sae en avión e voa á outra parte do mundo para intentar axudar aos feridos, e reconstruír unha cidade enteira desde cero. O meu Israel son as decenas de voluntarios que son os primeiros en chegar e os últimos en marchar.\nO meu Israel recorda o aluvión, e espera as novas ramas de olivo.\nO meu Israel é compasivo.\nO meu Israel é o condutor de autobús que se achega, e no medio dunha tormenta de area, insiste en que a muller que camiña á beira da estrada suba ao autobús, e sen pagar.\nE o taxista que acompañou aos meus fillos e ao min ao hospital, cando o meu fillo non era capaz de respirar, que non quixo cobrar pola carreira, e de feito ofreceume un pequeno rosario e unha pregaria por el.\nO meu Israel son os homes e mulleres que conducen até as bases militares na dura tempestade invernal, con olas cheas de sopa e chocolate quente e café para os soldados que afrontan con valentía o frío do exterior.\nE os adolescentes, que son voluntarios nos orfanatos e ensinan aos nenos a ler.\nE o soldado canso, que deixa o seu posto no bus para a muller embarazada con hijab, e o home coa kefia que deixa algunha moeda para o esmolante xudeu na estación de autobús.\nO meu Israel son os activistas polos dereitos humanos que entregan as súas vidas por defender a quen non ten dereitos, os oprimidos, con independencia da súa raza ou relixión.\nO meu israel é potencial.\nO meu Israel é Shlomit e Moshe e Suha e Muhammad que mandan aos seus fillos á escola mixta hebrea e árabe en Neve Shalom Wahat Al Salaam -Oasis de Paz. E o meu Israel son os seus dous fillos que se intercambian a merenda no recreo.\nO meu Israel é o xeque sobre o Monte dos Olivos que acolle aos viaxeiros cansísimos de calquera fe, de toda cultura, sempre que cheguen con mente aberta.\nO meu Israel son aquelas dúas mulleres que se bican no medio do arco da vella de TelAviv, e os dous homes que adoptaron o seu primeiro neno da India, e acollérono na súa tribo con amigos e familiares como testemuñas.\nO meu Israel reduce o deserto para facelo florecer, desenvolve liñas de irrigación e constrúe liñas eléctricas.\nO meu Israel é o rapaciño riseiro na escola que reordena a súa mente no exército e despois decide abrir unha empresa partindo de nada, e ten éxito.\nO meu Israel é un cura, un Imam e un rabino que entran nun bar para falar de fe e de Deus, e non, non é o inicio dunha broma, é o inicio dunha amizade.\nO meu Israel son as persoas que mostran cando algo é desagradable, cando hai algo doloroso, cando se ten medo.\nAs persoas que chegan diante dunha mezquita profanada por extremistas xudeus porque “kol Ysraele arevim zeh a-zeh” (“Cada israelí é responsable de todos os demais”) non significa só que debemos facernos cargo dos outros, senón que tamén asumimos a responsabilidade polos erros do noso pobo. Estas son as persoas que toman cepillos exabrón e limpan os muros, e despois vólvenos a pintar para facelos mellores.\nPersoas que van a unha manifestación cos seus nenos aínda que sexa noite profunda e haxa moita xente, e haxa un calor húmido en pleno verán, pero que van de todos os xeitos porque é importante que vaian e leven tamén aos seus nenos, porque é máis importante para eles ver o que é o cambio.\nAs persoas que poden quitarche o sitio de estacionar en Azrieli, pero que te abrazan cálidamente no funeral do teu tío.\nAs persoas que corren CARA O lugar dun atentado e non na outra dirección, porque queren axudar a salvar vidas.\nÁs veces o meu Israel indígname.\nÉ ruidoso e demasiado próximo, e esmaga e empuxa, grita e loita e láiase.\nE ás veces faime desexar tirarme dos pelos, ou fuxir, cara a un lugar feito de postas de sol tranquilas e outeiros non tan complicados.\nÁs veces, o meu Israel comete erros, e esquece a nosa historia -onde estivemos e sobre todo cara a onde debemos ir-.\nPero o meu Israel é máis que isto:\nNós somos traballos en curso. E así como Yaacob loitou con Deus antes de converterse en Israel, así en Israel nós loitamos coa nosa identidade. Porque somos aínda unha nación nova, construída sobre un antigo soño.\nPero ás veces teño medo de que o meu Israel estea en perigo -as forzas do extremismo, da rixidez e da intolerancia farán desaparecer aquel Israel que amo-.\nPero despois véxovos a todos vós e vexo a vosa compaixón e dedicación, e sei quesairemos adiante.\nPorque o meu Israel ten bágoas nos ollos cando canta HaTikvah.\nPorque o meu Israel é esperanza.\nPublicado o 14-2-2016 en TIMES OF ISRAEL. Traducido do italiano (publicado o 18-2-2016 en L ‘INFORMALE) por Administrador.


Laia Blasco, portavoz de Som Enerxía, comercializadora e produtora de enerxía 100% renovable | Consumer\nLaia Blasco, portavoz de Som Enerxía, comercializadora e produtora de enerxía 100% renovable\nO tópico de que a enerxía renovable é máis cara xa pasou\nData de publicación: Sábado, 15deDecembrode2012\nImaxe: Som Energía\nConsumir electricidade 100% “verde” a un prezo similar, ou mesmo menor, ao das grandes compañías enerxéticas. Así o garante Som Enerxía, a primeira comercializadora e produtora de enerxía renovable en España. Unha dos seus portavoces, Laia Blasco, explica o modelo que convenceu, en apenas dous anos, a 4.000 persoas para facerse socias desta cooperativa de enerxías renovables.\nSom Enerxía conseguiu hai pouco 4.000 socios. Como convencería a un consumidor para que deixe a súa compañía eléctrica convencional por vostedes?\n“Entrar en Som Enerxía supón abandonar ás enerxías contaminantes para apoiar a produción nacional de enerxía limpa”Entrar en Som Enerxía supón abandonar ás enerxías contaminantes como a nuclear ou a térmica, para apoiar a produción nacional de enerxía limpa que xera lugares de traballo locais fronte á dependencia da exportación de enerxía. Pero hai máis razóns: todo o mundo pode participar (cada cliente é copropietario e todos teñen o mesmo voto); gáñase independencia das grandes compañías enerxéticas; gózase dun mellor servizo, con información veraz e un trato persoal; é unha cooperativa sen grandes soldos para directivos e con oficinas modestas e eficientes; crea un movemento social a favor das enerxías renovables, con investimentos directos; e porque os nosos fillos se merecen gozar da Terra.\nSon máis caras as súas tarifas que as das compañías eléctricas convencionais?\nNon, pois primamos a quen se esforzan en aforrar. A tarifa fixa é máis barata e, por iso, a quen gastan pouco sáelles máis rendible. Para unha familia que gaste máis da media (como de cinco persoas), quizá a diferenza sexa de dous euros máis ao ano. En todo caso, como depende de varios factores, poderíase dicir que sae parecido a estar en calquera compañía convencional. Na nosa web ofrécese ao detalle as tarifas de forma transparente. Desde os nosos inicios entendemos que non queriamos ofrecer un sobrecusto por consumir a través dunha cooperativa de enerxía verde. Con iso abrimos a porta a moitas máis persoas, que coa situación económica actual non poden gastar máis aínda que teñan conciencia, e tamén contrarrestamos a idea de que as renovables son máis caras que as fósiles ou a nuclear.\nAdemais de por o consumo, tamén hai que pagar por facerse socio da cooperativa.\nComo en toda cooperativa, hai que facer unha achega dun capital social inicial. No noso caso son cen euros, que se recuperan se se dá de baixa. Esta achega é igual para todos os socios, sexan grandes ou pequenos.\nHai marxe para ter beneficios económicos coa produción e comercialización de enerxía renovable?\n“Como a nosa tarifa fixa é máis barata, a quen gastan pouco sáelles máis rendible”Claro que si. Aínda que somos unha cooperativa sen ánimo de lucro, a nosa intención é ter os máximos beneficios económicos posibles para crecer en número de socios e que un número maior poida investir nos proxectos de xeración de enerxía renovable. Somos transparentes, todos os nosos datos son públicos. Na actualidade traballan cinco persoas para manter a xestión da comercialización e a atención a socios. Pero moi relevante é o esforzo voluntario de moitos socios que difunden a iniciativa, definen o proxecto e impulsan a cooperativa, sobre todo, a través dos grupos locais. Na actualidade, investíronse 1.956.800 euros, pero con máis micro investimentos poderemos realizar máis plantas de xeración de enerxía renovable e ser máis fortes como cooperativa.\nComo conseguen que a electricidade que lle chega ao consumidor sexa 100% renovable, se unha vez que está na rede é igual de onde proveña?\nA enerxía que comercializamos xérase en instalacións renovables coa súa orixe garantida a través da Comisión Nacional de Enerxía (CNE). Ademais, parte dela producímola coas nosas plantas de enerxía solar fotovoltaica e pronto coa nosa planta de biogás ou algún proxecto eólico.\nO autoconsumo de enerxía a partir de fontes renovables é posible de maneira técnica e libraría aos consumidores dun mercado enerxético que non para de subir os prezos, segundo diversos expertos. De que depende para que se xeneralice?\nAxudaría moito un goberno que facilitase os trámites, que apoiase a creación de produtores de enerxía e un uso máis eficiente da enerxía (non habería as perdas de transporte actuais), a creación de emprego no país e a menor dependencia exterior. Un goberno que nos dese a liberdade de producir, parte ou toda, a enerxía que consumimos baixo un criterio de eficiencia e democratización.\nQue poden facer os consumidores para que crezan as renovables?\nCambiarse de compañía eléctrica e pasarse a outra que invista o 100% do seu orzamento en xerar e comercializar enerxía renovable, como Som. A inscrición realízase na súa web cun sinxelo trámite. Ademais, as empresas e particulares con superficie para instalar placas solares ou un pequeno muíño poden pedir orzamento e estudo de amortización. Cos prezos á alza da electricidade e a baixada de prezos das placas solares, o investimento amortízase moito máis antes que no pasado. Vale a pena informarse para despois escoller con criterio. O tópico de que a enerxía renovable é máis cara xa pasou. Cada caso pode ser moi diferente.\nAs compañías eléctricas convencionais aseguran que tamén venden enerxía “verde”. É así?\nÉ certo que producen parte da súa enerxía de forma renovable, pero non é unha prioridade nas súas liñas de actuación e non é tanta como a que anuncian. Ademais, continúan a súa aposta polos combustibles fósiles ou a enerxía nuclear. A nosa diferenza é que só apoiamos ás fontes renovables, sen dúas caras distintas.\nComo é a relación de Som Enerxía coas grandes compañías eléctricas?\n“Para as grandes eléctricas as renovables non son unha prioridade e non producen tanta como anuncian”Non sabemos, non contactaron connosco; aínda somos insignificantes ante os seus ollos. Oxalá visibilizar cada vez máis a demanda de enerxía verde por parte dos consumidores impúlselles a reformular a súa aposta por un modelo caduco. Tardaremos en lograr suficiente forza, pero se sumamos moitas persoas á nosa iniciativa ou calquera outra co mesmo obxectivo, poderemos facer fronte á súa influencia e dominio actual.\nHai algunha iniciativa similar á súa en España?\nEmpezan a exporse outras cooperativas co mesmo modelo, pero non sabemos de ningunha activa polo momento.\nE o caso da empresa Gesternova?\nSó comercializan, non producen como nós. Seguen en funcionamento. De feito, os traballadores da multinacional española de eólica Gamesa (pendente dun ERE e cuxo accionista maioritario é Iberdrola) recomendan aos consumidores darse de alta en Gesternova ou Som Enerxía para que continúe o desenvolvemento das renovables.\nHai algunha outra experiencia parecida no resto do mundo?\nNo resto de Europa e EE.UU. si. A nós asesórannos cooperativas como Ecopower de Bélxica, Enercoop de Francia, EWS ou Greenpeace Energy de Alemaña. Demostraron desde hai moitos anos a súa eficiencia e viabilidade como cooperativas de produción e comercialización, así como a Federación Europea de Cooperativas de Enerxía Verde (Rescoop). Así minimizamos os posibles erros e optimizamos ao máximo os recursos.\nPor que non hai máis iniciativas deste tipo en España?\nHai pouco que abrimos o camiño; empezamos hai apenas dous anos. Pero a sociedade é cada vez máis consciente, máis responsable do impacto do seu consumo eléctrico.\nElectricidade enerxías renovables


O alcalde de Ponte Caldelas visita os ensaios da Coral Valdarrosa e anuncia un maior apoio institucional á entidade - Concello de Ponte Caldelas\nO alcalde de Ponte Caldelas visita os ensaios da Coral Valdarrosa e anuncia un maior apoio institucional á entidade\nAndrés Díaz comentou cos compoñentes da agrupación coral o interese do Concello en promocionar o seu labor con actuacións, dentro do Plan Cultural, en tódalas parroquias do municipio. Tamén animou ao seu director a impulsa-la Escola de Música para persoas a partir de 5 anos.\nO alcalde de Ponte Caldelas, Andrés Díaz Sobral, visitou o ensaio dos compoñentes da Coral Valdarrosa, que dirixe Iván Gulín Porto, para interesarse polo traballo que realizan na conservación e divulgación do canto coral senón tamén pola importante tarefa que desenrolan promocionando a imaxe exterior do concello nas súas actuacións por toda a xeografía galega, española e portuguesa.\nAndrés Sobral felicitounos polo esforzo e adicación ao perfeccionamento do canto e polo abnegado do seu traballo para conseguir, mediante o riguroso e pautado ensaio, o mellor resultado para as súas voces.\nO alcalde manifestoulle o seu desexo e de todo o grupo de goberno de manter, "e incluso aumentar ata onde se poida", a colaboración institucional e económica coa Coral Valdarrosa nos vindeiros orzamentos municipais.\nO rexedor salientou o seu desexo de levar a todas e cada unha das parroquias do municipio a actuación desta masa coral para un mellor coñecemento do seu traballo e fomentar, por vía destas presentacións, a incorporación de novas voces que, moitas veces por descoñecemento, non saben que poden participar nunha iniciativa artística e cultural como esta.\nA intención do grupo de goberno é incorporar á Coral Valdarrosa dentro do Plan Cultural do Concello coa intención que, dun xeito descentralizado, podan ir percorrendo as distintas casas do pobo e centros socioculturais existentes no rural para que tódolos veciños poidan disfrutar das súas actuacións.\nAPOIO Á ESCOLA DE MUSICA IMPULSADA E DIRIXIDA POR GULÍN\nFinalmente, o alcalde Andrés Díaz recibiu con agrado a iniciativa do director da Coral, Iván Gulín Porto, de impulsar unha Escola de Música para tódalas idades, a partir de 5 anos, onde se darán clases de canto, piano, guitarra, mandolina, bouzouki, violín, viola, violonchelo, contrabaixo, flauta e percusión.\nDíaz felicitou a Gulín pola iniciativa e sinaloulle que o Concello de Ponte Caldelas será moi receptivo ás inicitivas formativas que en materia musical se impulsen desde a Coral e a propia Escola de Música.\nOs interesados en recibir clases de música en calquera instrumento dos recibidos poderá poñerse en contacto co director Iván Gulín Porto no teléfono 680 44 24 93.


A Xunta licita por preto de 300.000 euros a mellora da cuberta do CEIP Mariñamansa, en Ourense | Consellería de Cultura, Educación e Universidade\nA Xunta licita por preto de 300.000 euros a mellora da cuberta do CEIP Mariñamansa, en Ourense\nA Consellería de Cultura, Educación e Universidade vén de iniciar a contratación das obras, que teñen un prazo de execución de tres meses\nMér, 30/12/2020 - 13:03\nA Xunta de Galicia vén de licitar as obras da renovación da cuberta do CEIP Mariñamansa, en Ourense, por un importe de preto de 300.000 euros e tres meses de execución. O procedemento de licitación iniciado pola Consellería de Cultura, Educación e Universidade pode consultarse no portal Contratos de Galicia.\nSegundo o proxecto técnico aprobado, a intervención consiste nas obras de renovación da cuberta do edificio deste CEIP. Deste xeito, procederase a substituír os 2.200 metros cadrados da cuberta de fibrocemento con tella cerámica por outra realizada en chapa metálica tipo sándwich.\nEsta actuación enmárcase dentro da aposta do Goberno galego pola mellora das infraestruturas e equipamentos dos centros escolares co obxectivo de acadar o máximo confort nas aulas. Nesta liña o departamento educativo do Goberno autonómico programa este ano obras e equipamento de máis de 51 M€.\nCo novo investimento programáronse un total de 535 actuacións de obra e equipamento. As obras contemplan tanto rehabilitacións integrais e de mellora da eficiencia enerxética como ampliacións, traballos de Reforma, Ampliación e Mellora (RAM) e rehabilitacións sectoriais (sobre as problemáticas máis comúns nos centros: cubertas, carpintarías exteriores, iluminación...), entre outras.


Submitted by admin on Fri, 05/07/2013 - 14:16\nExcursión á praia de Gandarío.\nTodos os luns, mércores e venres de verán poderase ir a praia. A empresa Gomserbus fará unha parada nas Corredoiras sobre as 15:10h. e volverá as 20:00h.\nNon fai falta anotarse só é necesario estar na zona da parada. O coste é de 8€ por persoa.\nOs días que non faga bo tempo e nos festivos non haberá o servizo.\nRead more about Excursión á praia de Gandarío.\nSubmitted by admin on Fri, 05/07/2013 - 14:11\nMatriculas Novas - Punto de Atención á Infancia (Garderia Municipal)\nÁbrese o prazo de matrícula de novas admisións para o curso 2013/2014 dende o día 8 ó 26 de xullo de 2013. Todas aquelas persoas interesadas en matricular ós seus fillos/as poden pasar polo concello (departamento de servizos sociais) en horario de 9:00 h a 11:00 h.\nMais información no teléfono: 981 53 85 07 (en horario de 8:30 h a 16:30 h)\nRead more about Matriculas Novas - Punto de Atención á Infancia (Garderia Municipal)\nMonday, 20 May, 2013 - 00:00 to 23:59\nRead more about Excursión ás Pías


Páxinas entomolóxicas: Esteiro do Anllóns: explosión primaveral\nOs carábidos desta vez apareceron na zona de dunas e próximos á xunqueira eran os coñecidos Harpalus neglectus e Calathus mollis entre outros aínda por identificar.\nOutros licósidos menores poboaban tanto o areal como a ribeira herbosa do Anllóns, transportando postas gris-azuladas ou apostándose á beira dos charcos, todos identificados como do complexo xénero Pardosa. Pero quizais máis vistoso era este exemplar de pisáurido, Pisaura mirabilis, dunha coloración moi clara. Nótese a curiosa disposición dos ollos, polo demais idénticos aos dun licósido, baixo este ángulo de fotografía:\nE por último, as bolboretas non deixan de sorprender co seu variado catálogo, sorprendéndonos esta vez dous exemplares noviños de Eupydrias aurinia (ninfálido) femia e unha Erynnis tages (hespérido), esta última cun deseño moi delicado, polo que aínda está por confirmar a identificación por un experto. Preséntanse a continuación os exemplares das dúas especies:\nTamén unha moi gastada e sobrevivinte do ano anterior Inachis io (ninfálido):\nPublicada por Pablo Carballo Felpete à(s) 20:31


Sae o número 2 do boletín periódico gratuíto ‘A Nosa Voz en Europa’ | Noticias Vigo\nSae o número 2 do boletín periódico gratuíto ‘A Nosa Voz en Europa’\nA edición está dispoñible desde xa na súa web en formato dixital e nos próximos días será distribuída por toda Galiza tamén en formato papel\nPublicado por Noticias Vigo o día 16/12/2017 na sección de AGE,Política\nEste venres sae á luz o segundo número do boletín periódico informativo gratuíto ‘A Nosa Voz en Europa’, unha nova revista que recolle a actividade que a eurodeputada galega Lídia Senra ven desenvolvendo na Eurocámara e que dá continuidade á outra revista que xa publicara no verán do 2016. Aquel número 1 recollía o traballo realizado pola parlamentaria entre xullo de 2014 (cando deu comezo a lexislatura) e principios de 2016; e este número 2 que sae agora recolle o traballo feito entre xaneiro do 2016 e xuño do 2017. Nesta ocasión, son 82 páxinas de información, maquetadas a toda cor que se poden consultar xa pinchando aquí en formato de revista dixital. Para aquelas persoas que prefiran lela en papel, nos próximos días comezará a distribuírse tamén a versión impresa por toda Galiza.\nSenra anima a todas as galegas e galegos a consultar a nova publicación para que poidan coñecer de primeira man as iniciativas parlamentarias levadas a cabo en Bruxelas e Estrasburgo así como as xornadas que organizamos na Galiza e as visitas reivindicativas ás institucións europeas que ten promovido con numerosos colectivos. “Mantemos firme o noso compromiso de facer todo o posible para as galegas e galegos teren acceso aos asuntos que se están a debater na Unión Europea e ás decisións que se adoptan nas institucións comunitarias”, recalca a eurodeputada. “Como sempre dicimos, estamos a tratar de decisións que adopta a UE e que condicionan as nosas vidas moitos máis do que a maioría pensamos. Coñecelas e estar informadas e informados día a día sobre o que se aborda na UE é clave para ter capacidade de reacción e mobilización como sociedade”, asegura.\n“Unha vez máis , animámosvos a facer equipo con nós, a nos contactardes sen dubidar para informarnos de calquera cuestión relevante e susceptíbel de denunciar na UE que estea acontecendo en calquera recuncho galego. Entre todas e todos podemos facer que a nosa voz se escoite en Europa”, di.\nNo boletín, ademais das preguntas por escrito que ten presentado ante a Comisión Europea, tamén se recollen boa parte das intervencións que realizou durante os plenos parlamentarios, así como na Comisión de Agricultura e Desenvolvemento Rural do Parlamento Europeo, da que é membro titular, e na Comisión de Pesca do Parlamento Europeo, na que é membro suplente. Máis alá do boletín que sae agora á luz, toda a actividade de Lídia Senra pode consultarse na propia web do Parlamento Europeo.\nA nosa voz en Europa, Boletín, Eurodeputada galega, GUE/NGL, lidia senra, Revista


A Fiscalía presenta unha querela contra tres navieiras por falsificar billetes ás Cíes\nEfe 15 marzo 2018 21:40 h.\nFiscalia navieras illas cies\nAfectados polo sobreaforo o verán pasado nas navieiras que viaxan ás Cíes. EFE\nO ministerio público solicita o arquivo das dilixencias respecto das outras tres empresas denunciadas pola Xunta\nA Fiscalía de Vigo presentou unha querela contra tres navieiras, Mar de Ons, Nabia e Tours Rías Baixas, polos supostos delitos de falsidade en documento mercantil e estafa, segundo informaron fontes da Fiscalía Superior de Galicia.\nMentres, o ministerio público solicita o arquivo das dilixencias respecto das outras tres navieras denunciadas pola Xunta pola sobreventa de billetes ás Illas Cíes: Bahía Sub, Rías Gallegas e Cruceros Rías Baixas.\nA investigación da Fiscalía estendeuse durante seis meses nos que se analizou a documentación achegada pola Xunta e tomouse declaración aos xerentes das navieras denunciadas.\nO pasado xaneiro, a Consellería de Medio Ambiente e Ordenación do Territorio da Xunta resolveu con sancións por un importe total de 930.000 euros os expedientes sancionadores abertos a catro navieras por incumprir as cotas autorizadas de acceso ás Illas Cíes os días 3, 5 e 19 de agosto de 2017.\nCon estas resolucións, o departamento autonómico puxo fin á tramitación do procedemento sancionador que iniciou o pasado 28 de agosto coa incoación de dez expedientes ao detectarse que se excedeu de forma grave o número de visitas diarias permitidas ás Cíes.\nAs empresas denunciadas formularon as súas alegacións á proposta de sanción realizada a finais de setembro pola Dirección Xeral de Patrimonio Natural, e que foron desestimadas na súa totalidade.\nOs criterios que Medio Ambiente sopesou para determinar o importe das multas ás navieras foron o potencial dano aos valores ambientais, a porcentaxe de pasaxeiros non autorizados, así como o volume total dos mesmos, a reincidencia e o beneficio ilícito.\nEn función do grao de incumprimento en base a estes criterios determinouse a sanción para cada naviera que, nos casos máis graves, como o de Mar de Ons, traduciuse nun exceso de máis do 300% sobre o número de pasaxeiros autorizados os días 5 e 19 de agosto.\nA Fiscalía presenta unha querela contra tres navieiras por...


Guía de comunicación para emprendedores DoRevés - omundoaoreves.com\nPortada » Ideas e noticias » Guía de comunicación para emprendedores DoRevés\n5 / 10 / 2015 | Sonia Hermida\nNon se me ocurre mellor palabra, máis fermosa e completa que esa. Cumprimos cinco meses de vida, unha curtísima vida na que nos diches a túa confianza e estou máis que feliz. Grazas ás mamás e papás coruñeses (vale, tamén hai non-mamás e non-papás e xente de outras provincias que son moi benvidos) por ternos recibido cos brazos abertos. Grazas ás empresas do sector polo enorme interese que tedes demostrado polo noso proxecto en tan pouco tempo. Sabía que tiña algo bo entre mans, pero os resultados superaron con creces as miñas expectativas. E por iso vos traio hoxe sorpresas para lectores e empresas.\nPrimeiro pequeno agasallo, sí sí, aínda que sexa o noso cumpremeses (só as nais e pais somos capaces de celebrar con moooooita ilusión un cumpeemeses) vou ser eu a que vos faga o agasallo. A tí, lectora/lector habitual de omundoaoreves regáloche a posibilidade de construír comigo unha nova web que cumpra todas as túas expectativas no sector, con información útil e de calidade, con colaboracións interesantes e unhas cantas risas que nos axuden a ser máis felices día a día. Para iso te invito a que nos digas que é o que esperas de nós. Cóntame que queres, que precisas atopar aquí e tratarei de cumprir os teus desexos de cumpremeses. Xa sabes que nunca chove a gusto de todos, pero esforzareime, cando menos, por crear unha chuvia fermosa.\nLembra que me podes atopar #DelRevés #DoRevés en facebook, twitter e instagram ou enviarme un correo a info@omundoaoreves.com para contarme todo iso que queres atoparte mañá na web, o que che encanta, o que xa te atopas ou mesmo, se queres, para enviarme unha postal de cumpremeses 🙂 .\nE agora toca a sorpresa para as empresas do sector. En estes meses púxenme en contacto coa mayoría (coles, escolas infantís, centros de ocio, academias, psicólogos, logopedas, centros de estimulación infantil, centros de atención temperá, centros deportivos e algunha que outra tenda de xoguetes e accesorios variados) e en todos os casos atopeime con persoas moi preocupadas pola comunicación das súas empresas, pero tamén con moitas dúbidas sobre a necesidade de investir cartos e esforzoe en accions de comunicación. Normal, a situación actual lévanos a reflexionar moito máis sobre onde investimos os nosos cartos e cal será o retorno que teña. Así que, aquí estou, inaugurando sección para axudarvos no voso día a día.\nNo noso cumpremeses regáloche o primeiro capítulo da guía de consellos de comunicación para empresas e emprendedores. Supoño que lembrarás que todo este mundo ao revés é a primeira criatura do meu proxecto emprendedor en asesoría de comunicación especializada no sector infantil/familiar. Ireiche dando ideas que podes aplicar no teu día a día para mellorar a túa comunicación e chegar mellor á túa clientela. E si, mamá e papá sen empresas, tamén podes e debes facerme chegar as túas suxestións para esta sección, ao fin e ao cabo es o cliente e ninguén mellor ca ti sabes o que queres cando vas contratar ou mercar algo.\nImos aló, primeiro capítulo moi curtiño\nIso de comunicar… o marketing… no é para min!!\nSeguro que máis de unha vez pensaches ou dixeches iso pero, do que non te decataches é de que é absolutamente FALSO. Todo comunica, absolutamente todo: o que dicimos, como o facemos, o noso local, como está decorado, como contestamos ao teléfono ao responder, os correos electrónicos que enviamos, os nosos xestos, a nosa cara de sono a golpe de luns pola mañá… E por suposto, o produto que vendes ou ofreces, os seus atributos, iso é o que máis comunica de todo se está realmente ben deseñado. Non quiero dicir que teñas que estar pendente de todo o que dis e fas as 24 horas do día, nin que te teñas que convertir en alguén que non es, pero SI DEBES SER CONSCIENTE DE ISTO PARA UTILIZALO AO TEU FAVOR.\nO primeiro paso para unha boa comunicación é a análise. Pensa un momento, sen excusas, non se trata de cargarnos con culpas, só de facer un pouco de exame de conciencia: Que é o que quero comunicar aos meus posibles clientes? Cercanía? Trato amable e humano? Profesionalidade Diversión? Que teño unha nova liña de produtos que lles axudará a que os seus fillos sexan máis autónomos? Analiza en profundidade o que queres contar, cal é a túa historia e pensa se estás actuando no teu día a día en consecuencia. Son pequenas cousas que podes facer desde xa perfectamente.\nPor exemplo, se quero lanzar un novo produto ou relanzar un antigo, non podo esquecer destacalo de algunha forma nas comunicaciones cos clientes. Hai moitas formas sutis de facelo sen necesidade de utilizar a táctica de lembrarllo unha e outra vez e resultar cargante. Preguntar polos seus gustos e ver se o producto coincide co seu ámbito de interese pode ser unha forma, por exemplo, ademais de colocar cartaces nos que se vexa claramente no local, na web e en redes sociais. Se é unha prioridade tes que deixalo claro.\nOutro exemplo, ofrezo un producto cercano, persoal e quero transmitir amabalidade e confianza. En ese caso tes que ser moi consciente de que ti e @s teus empregad@s tedes que ter sempre un sorriso amable e unha voz comprensiva a man, aínda que esteades falando con un vendedor ou un comprador que vos resulta cargante e que ofrece algo que non vos interesa. Sé asertiv@, hai moitas formas de defender a túa posición sen resultar brusc@ nin maleducad@ e nunca sabes con quen vai falar despois esa persoa tan “borde” que entrou a pedir información en unha mañá de martes.\nPara finalizar, se non estás segur@ de estar transmitindo o que quixeras:\n1. Asegúrate de que é iso que queres comunicar e non falo de algo xenérico como “somos os mellores ou cómprame”, senón de algo que vai moito máis alá diso, de sentimentos, de emocións, de sensacións. As mamás, os papás e os nen@s só te elexirán se te necesitan (ou teñen a sensación de precisarte) ou te adoran e iso hai que curralo.\n2. Se non sabes que estás transmitindo PREGUNTA, algo tan sinxelo e tan difícil como iso. Podes facelo de moitas formas sen que resulte forzado, non te comas demasiado o tarro, ás persoas gústalles explicar o que queren e como o quieren, é a única forma de recibir mellores servizos e de atopar os produtos que necesitas!! Todos queremos que as empresas melloren os seus servizos e produtos!\nSe che interesa profundizar na túa comunicación, estás iniciando un proxecto emprendedor ou queres dar un novo xiro á túa empresa, aquí estou. Non vendo fume nin motos, só experiencia e traballo especializado e honesto. Comigo é fácil porque te coñezo, coñezo o sector e comprendo moito mellor o que necesitas.\nPor se aínda estás dubidando, ofrézoche un novo regalo, o meu novo servizo de acompañamento emprendedor en comunicación con 25 euros de desconto durante este quinto cumpremeses (OFERTA VÁLIDA ATA O 7 DE NOVEMBRO). Escoitarei as túas necesidades, guiareite polos puntos básicos de unha estratexia de comunicación e te axudarei a chegar mellor aos teus clientes potenciais. Vés comigo nesta viaxe #DelRevés #DoRevés? Escríbeme\nComunicación DelReves Del Revés Emprendimiento